[bookmark: _GoBack]П Р О Е К Т!

ПРОГРАМА
ЗА ХУМАНИТАРНА ПОДКРЕПА И ИНТЕГРАЦИЯ 
НА РАЗСЕЛЕНИ ЛИЦА ОТ УКРАЙНА С ПРЕДОСТАВЕНА 
ВРЕМЕННА ЗАКРИЛА В РЕПУБЛИКА БЪЛГАРИЯ

Глава Първа
ОБЩИ ПОЛОЖЕНИЯ

І. НЕОБХОДИМОСТ ОТ ПРОГРАМАТА.

Програмата за хуманитарна подкрепа и интеграция на разселени лица от Украйна с предоставена временна закрила в Република България (Програмата) се приема на основание чл.2, ал.2 вр. чл. 39, ал. 1, т. 3 и 4 от Закона за убежището и бежанците във връзка във връзка с Решение за изпълнение (ЕС) 2022/382 на Съвета от 04.03.2022 г. за установяване на съществуването на масово навлизане на разселени лица от Украйна по смисъла на чл.5 от Директива 2001/55/ЕО и за въвеждане на временна закрила, Решение на ЕК за автоматично удължаване на действието на Директивата с два пъти по шест месеца считано от месец март 2023 г. и Решение № 144 на Министерския съвет от 2022 г. за предоставяне на временна закрила на разселени лица от Украйна, изменено с Решения № 180 и 240 на Министерския съвет от 2022 г., Решение № 95 на Министерския съвет от 2023 г. и Решение № 54 от 2024 г.

ІІ. ЦЕЛ НА ПРОГРАМАТА.

2.1. Настоящата програма цели предоставянето на хуманитарна подкрепа и мерки за интеграция на разселените лица, получили временна закрила в Република България в изпълнение на разпоредбите на чл.13 от Директива 2001/55/ЕО за въвеждане на временна закрила и на чл.39 от Закона за убежището и бежанците. 

2.2. С Програмата се очертават мерките по приоритетни области, които да осигурят подкрепа в приемащото общество на лицата с предоставена временна закрила в Република България с произтичащите от това права и задължения. 

III. УСЛОВИЯ ЗА ВКЛЮЧВАНЕ В ПРОГРАМАТА.

3.1. Право на участие в Програмата за хуманитарна подкрепа и за мерки за интеграция имат разселените лица, които притежават валидна регистрационна карта на чужденец с предоставена временна закрила в Република България, която е единственият легитимен документ, удостоверяващ техния статус.

3.2. Включването в Програмата за получаване на първоначална хуманитарна подкрепа за срок от 90 календарни дни е еднократно в рамките на срока на действие на временната закрила. 

3.3. Включването в Програмата за получаване на хуманитарна подкрепа за целия срок на временната закрила като лице от рискова група може да бъде извършено без ограничение при възникване на уязвимост. Лицата по т. 4.3. следва да заявят включването си в настоящата Програма като лица от рискова група в срок от 30 календарни дни от влизането й в сила, или, до 30 април 2024 г. включително.

Глава Втора
ХУМАНИТАРНА ПОДКРЕПА

IV.  ОБХВАТ НА ХУМАНИТАРНАТА ПОДКРЕПА.

4.1. Разселените лица от Украйна с предоставена временна закрила в Република България имат право на хуманитарна подкрепа за нощувка  и храна по настоящата Програма в обектите за настаняване, определени в Раздел VI, с размер на помощта от 16.43 лв.[footnoteRef:1] (шестнадесет лева и четиридесет и три стотинки) без ДДС, респективно 17, 91 лв. (седемнадесет лева и деветдесет и една стотинки) на едно лице с включен ДДС при ставка в размер на 9% за категоризираните места за подслон и 19.72 лв. (деветнадесет лева и седемдесет и две стотинки) на едно лице с включен ДДС при ставка в размер на 20% за некатегоризираните места за подслон. Разходите за ДДС са за сметка на Програмата.  [1:  Размерът е определен на основата от 15.00 лв. съгласно Програмата за хуманитарно подпомагане, приета с РМС №377 на МС от 2022 г. съгласно последната й актуализация, увеличена със средногодишната инфлация в размер на 9.5% за периода януари-декември 2023г. спрямо периода януари-декември 2022г., определен от Националния статистически институт. ] 


4.2. Хуманитарната подкрепа се осигурява от 1 април 2024г. за:
   а)  лицата от рискова група, както и членовете на техните семейства, които не попадат в рискова група – за целия срок на временната закрила; 
   б) разселените лица от Украйна с предоставена временна закрила с първа регистрация в България след 31 март 2024 г., които не попадат в рискова група – за еднократен срок от 90 календарни дни от връчване на решението за настаняване.

4.3. Лицата с предоставена временна закрила, които към 31 март 2024 г. се ползват от Програмата за хуманитарно подпомагане на разселени лица от Украйна с предоставена временна закрила в Република България, приета с Решение № 377 на Министерския съвет от 2022 г., изменена и допълнена с Решения № 535, 665, 856, 909, 963, 1038 на Министерския съвет от 2022 г. и Решения № 141, 212, 323, 454, 660 и 939 на Министерския съвет от 2023 г., имат право да се включат в настоящата Програма по предвидените в нея условия и ред като подадат заявлението по т. 7.1. 

4.4. Обектите по т. 6.3. имат право да поискат възстановяване на разходите за настаняване на разселени лица, които към 31 март 2024 г. ползват настаняване по Програмата за хуманитарно подпомагане на разселени лица от Украйна с предоставена временна закрила в Република България, приета с Решение № 317 на Министерския съвет от 2022г.  и които са подали заявление по настоящата Програма за получаване на хуманитарна подкрепа за настаняване и изхранване за целия срок на временната закрила като лице от рискова група. Разходите за настаняване по тази точка се възстановяват за срока от 1 април 2024 г. до датата на решението по т. 7.10. за предоставяне или отказ за предоставяне на хуманитарна подкрепа, но не по-късно от 31 май 2024 г. (гратисен период).

4.5. Предоставянето на хуманитарната подкрепа се прекратява:
а) при излизане от територията на Република България за срок до 30 дни, ако лицето с временна закрила не е подало предварително писмено уведомление за периода на своето отсъствие до съответната ДСП, на чиято територия е обекта на настаняване; 
б) при излизане от територията на Република България за срок над 30 дни, освен ако не са налице причини, които го налагат с цел опазване на здравето или живота на лицето с временна закрила, на членовете на неговото семейство, или на негови роднини по права линия без ограничение в степените или по съребрена линия до трета степен включително, за опазване целостта на семейството или най-добрия интерес на детето, за снабдяване или подновяване на лични документи, както и други причини от неотложен характер и ако съответната ДСП е разрешила отсъствието за този срок по тези причини.
в) при отнемане или прекратяване на временна закрила;
г) при отказ от предоставената в Република България временна закрила.

V.  РИСКОВИ ГРУПИ.

Като лица от рискова група се определят следите категории лица:

1) сам родител с дете/деца от 0 до навършване на 12-годишна възраст;
2) сам родител с дете/деца от 12 до 16-годишна възраст, когато децата не са обхванати от образователната система в страната по независещи от родителя причини и след като има подадено заявление за приемане в училище;
3) бременна жена, когато бременността е удостоверена с медицински документ, издаден от компетентен орган в Република България;
4) човек с трайно увреждане, установено от компетентен орган в Република България;
5) лице с психично заболяване, удостоверено с медицински документ от компетентен орган в Република България;
6) лице, полагащо грижи за тежкоболен член на семейството[footnoteRef:2], в т.ч. и за лице с психично заболяване, когато същото е зависимо от чужда грижа; [2:  „Семейството“ съгласно §1 от Допълнителните разпоредби на Правилника за прилагане на Закона за социално подпомагане включва съпрузите, ненавършилите пълнолетие деца, както и навършилите пълнолетие, ако продължават да учат, до придобиване на средно образование, но не по-късно от 20-годишна възраст (родени, припознати, осиновени, доведени, заварени, с изключение на сключилите брак).] 

7) лице на възраст на и над 65 години;
8) непридружени или разделени деца и пълнолетните лица, на които е възложено да полагат грижи за тях по смисъла на чл.137 от Семейния кодекс. 

VI. ОБЕКТИ ЗА НАСТАНЯВАНЕ.

Настаняването се извършва в следните обекти: 

6.1. В обекти, вписани в създадения за целите на изпълнението на хуманитарните програми за лица с временна закрила от Украйна съгласно Решение № 239 от 15 април 2022 г. на Министерския съвет Регистър на места за подслон.

6.2.  В обекти, за които са изпълнени кумулативно следните условия: 
а) са държавна собственост или общинска собственост, или собственост на  публични предприятия, без оглед на правноорганизационната им форма, които предоставят условия за настаняване, отопление, осигуряване на храна и достъп до медицинска помощ;
б) са места за настаняване, по смисъла на Закона за туризма, вписани в Националния туристически регистър. 

6.3.  В категоризирани или регистрирани места за настаняване, вписани в Националния туристически регистър, които към 31 март 2024 г. продължават да предоставят настаняване на разселени лица, които ползват настаняването по Програмата за хуманитарно подпомагане на разселени лица от Украйна с предоставена временна закрила в Република България, приета с Решение № 377 на Министерския съвет от 2022 г., изменена и допълнена с Решения № 535, 665, 856, 909, 963, 1038 на Министерския съвет от 2022 г. и Решения №141, 212, 323, 454, 660 и 939 на Министерски съвет от 2023г. 

6.4. При завръщане след отсъствие над 30 дни се определя нов обект за настаняване при условие, че предоставената на лицето временна закрила в България не е прекратявана. 
 
VII.  ПРОЦЕДУРА ЗА ПРЕДОСТАВЯНЕ НА ХУМАНИТАРНА ПОДКРЕПА. 

7.1. За предоставяне на хуманитарна подкрепа разселеното лице с временна закрила подава заявление по образец (Приложение 1) до дирекцията „Социално подпомагане“ (ДСП) по настоящ адрес или по адреса, вписан в регистрационната или адресната му карта. 

7.2. В заявлението лицето с временна закрила отбелязва вида хуманитарна подкрепа, за който кандидатства, съответно – за срок от 90 календарни дни, или за целия срок на временната закрила като лице от рискова група, за което прилага нужните документи. 

7.3.  В заявлението лицето с временна закрила посочва дали се нуждае от незабавно настаняване.

7.4.   Когато лицето с временна закрила кандидатства за първоначална хуманитарна подкрепа за срок от 90 календарни дни ДСП в срок от 3 работни дни от подаване на заявлението издава решение за настаняване (Приложение 3), освен ако в заявлението е посочено, че лицето се нуждае от незабавно настаняване, в който случай решението за настаняване се издава в рамките на същия работен ден. 

7.5. Когато лице с временна закрила, настанено по т. 7.4., кандидатства и за настаняване за целия срок на временната закрила като лице от рискова група, заявлението му се препраща по служебен път от ДСП, регистрирала заявлението, до ДСП, на чиято територия се намира обекта на настаняване, за оценка и вземане на решение по искането за предоставяне на хуманитарна подкрепа за целия срок на временната закрила. В случай, че подаването на заявлението и обектът на настаняване, попадат в териториалния обхват на едно и също ДСП препращане не се налага и не се осъществява. При определяне на обекта за настаняване при възможност се вземат предвид специалните потребности на настаняваното лице или лица.

7.6.  Министерството на туризма (МТ) ежеседмично, в рамките на първия работен ден от съответната работна седмица изпраща списък в машинно четим файлов формат на наличните свободни места за настаняване до Агенцията за социално подпомагане (АСП), която осигурява незабавен достъп на териториалните си структури до тази информация.

7.7. АСП ежеседмично в рамките на последния работен ден от съответната работна седмица изготвя и предоставя на МТ обобщена справка, в машинно четим файлов формат, за лицата с издадено направление за настаняване, относимо към съответния отчетен период по Програмата, съдържаща следните данни: номер на обекта (УИК), където е настанено лицето; име и ЛНЧ; дата, от която е разрешено настаняването в обекта; дата, до която е разрешено настаняването в обекта.

7.8.  Когато лицето с временна закрила кандидатства за хуманитарна подкрепа за целия срок на временната закрила като лице от рискова група, ДСП на чиято територия се намира обекта за настаняване, в 30-дневен срок от подаване на заявлението по т. 7.1. извършва обследване като съпоставя декларираните от лицето данни с наличната информация в системата за междурегистров обмен на данни, други достъпни информационни системи или приложени документи, удостоверяващи декларираните обстоятелства. 

7.9. Данните от проведеното обследване се отразяват във формуляр за идентификация и оценка на нуждите (Приложение 2), в който се формира заключителна част за това дали лицето попада в рискова група.  По преценка на директора на съответната ДСП за извършване на обследването, събирането на данни и доказателства и попълване на необходимите формуляри може да се ползва помощта на съответните териториални структури на Българския червен кръст или други международни или неправителствени организации, които оказват подкрепа на разселените лица с временна закрила и които са заявили готовност за оказването на такава помощ.

7.10.   В сроковете по т. 7.4. и т. 7.8. директорът на ДСП издава решение по образец (Приложение 3), с което предоставя или отказва хуманитарна подкрепа за поискания срок, което се връчва на лицето с временна закрила по реда на Административно-процесуалния кодекс (АПК). Отказът на директора на ДСП да предостави хуманитарна подкрепа подлежи на обжалване пред съответния регионален административен съд по реда на АПК.

7.11. Ако лице/семейство приеме определеното му/им място за настаняване, ДСП незабавно издава и връчва настанителна бележка по образец (Приложение 4). Ако лице/семейство не приеме предложено място за настаняване или не се настани в 7-дневен срок от връчването на настанителната бележка, настаняването се счита за отменено и лицето/семейството няма право да кандидатства повторно за хуманитарна подкрепа по настоящата Програма.

7.12. След връчване на настанителната бележка (Приложение 4), настанените лица сами организират транспортирането си до определеното място за настаняване освен, ако не страдат от тежко физическо или психическо заболяване или увреждане, или поради напреднала възраст и болест не са в състояние сами да организират преместването си. В тези случаи транспортирането се организира и осигурява от съответния областен управител.

Глава Трета
ИНТЕГРАЦИЯ И ПРИОБЩАВАНЕ

VIII.  ОБХВАТ НА ИНТЕГРАЦИОННИТЕ МЕРКИ.

8.1. Интеграционните мерки са насочени към лица с предоставена временна закрила в Република България и се реализират в направленията здравеопазване, образование, достъп до пазара на труда, социална подкрепа, социални услуги и други мерки, насочени към приобщаването на лицата с временна закрила в приемащото общество.

8.2. Интеграционните мерки се разписват по вид, водещ орган, отговорен орган, източници на финансиране, индикатори за изпълнение и други необходими индикатори в Плана за изпълнение на интеграционни мерки (Приложение 6). 

IX. НАСОЧВАНЕ ЗА ИНТЕГРАЦИЯ.

9.1. Всеки държавен орган участва в процеса по интеграция на лицата с предоставена временна закрила, според областта на компетентност или експертиза, с която разполага и има задължение да информира по достъпен начин и да консултира лицата с временна закрила за възможностите да бъдат подкрепени с интеграционни мерки.

9.2. За информирането и насочването на лица с временна закрила към компетентните органи за включване в целеви интеграционни мерки се ангажира съдействието на международните и неправителствените организации, включително организациите на украинската общност в страната.

9.3. Информация на разбираем език за интеграционните мерки се предоставя на лицата с временна закрила в местата за настаняване, на Единния информационен портал (ukraine.gov.bg) и на горещата телефонна линия 02/905–5555 и +380 /322–465–075. 

9.4. Лицата с предоставена временна закрила, ползващи се от хуманитарната подкрепа по настоящата Програма, са задължени активно да участват в процеса по интеграция.

X. ПЛАН ЗА ИЗПЪЛНЕНИЕ НА ИНТЕГРАЦИОННИТЕ МЕРКИ. 

10.1. В Плана за изпълнение на интеграционните мерки се предвиждат комплекс от целеви интеграционни мерки, обособени по ключови области, които целят да подкрепят интеграцията, адаптацията и приобщаването на лицата с предоставена временна закрила в Република България. 

10.2. Планът за изпълнение на интеграционните мерки включва следните тематични области и цели:
1) Социално включване и заетост, в която област целевите мерки са определят и предоставят от Министерството на труда и социалната политика за постигане на:
· Цел 1: Подпомагане интеграцията на лица с предоставена временна закрила чрез подкрепа за включване на пазара на труда.
· Цел 2: Гарантиране трудовите права на хората с временна закрила чрез осигуряване на качествен контрол по наемането и упражняването на трудова заетост; 
· Цел 3: Гарантиране правата на непридружени малолетни и непълнолетни лица, напуснали Украйна в резултат на военните действия и разселени на територията на Република България и оказване на подкрепа; 
· Цел 4: Подпомагане интеграцията на хора от Украйна чрез мерки за осигуряване на социално подпомагане и оказване на подкрепа на лица с трайни увреждания.

2) Образование, в която област целевите мерки са определят и предоставят от Министерството образованието и науката за постигане на:
· Цел 1: Приемане на деца и ученици с предоставена временна закрила в детските градини и училищата;
· Цел 2: Допълнително обучение по български език за деца и ученици с предоставена временна закрила, записани в редовна форма на обучение и за пълнолетните лица като част от програмите за заетост, организирани в работно и извънработно време;
· Цел 3: Обучение на деца и ученици с предоставена временна закрила;
· Цел 4: Въвеждане на нормативни механизми за улесняване на достъпа до висше образование на лица с предоставена временна закрила.

в) Здравеопазване, в която област целевите мерки са определят и предоставят от  Министерството на здравеопазването за постигане на:
· Цел 1: Провеждане на имунизации на лица, пристигнали от Украйна, включително срещу COVID-19;  
· Цел 2: Надзор на заразните болести; 
· Цел 3: Достъп до медицинска помощ, в т.ч. осигуряване на общопрактикуващ лекар за здравноосигурените лица с временна закрила; 
· Цел 4: Интеграция към пазара на труда в сферата на здравните услуги.

г) Хуманитарна подкрепа, в която област целевите мерки са определят и предоставят от  Министерството на туризма за постигане на:
· Цел 1: Предоставяне на настаняване и храна на разселени лица от Украйна с предоставена временна закрила в Република България.  

ХI. УЧАСТИЕ НА ОРГАНИТЕ НА ЦЕНТРАЛНАТА АДМИНИСТРАЦИЯ.

11.1.  Процесът по изпълнение на настоящата Програма се координира от ръководителя на Националния оперативен щаб (НОЩ) към Министерския съвет.

11.2. При осъществяване на дейностите ръководителят на НОЩ към МС се подпомага от  министърът на труда и социалната политика, министърът на вътрешните работи, министърът на здравеопазването, министърът на образованието и науката, председателят на ДАБ при МС, председателят на ДАЗД, управителят на Националната здравноосигурителна каса, областните управители и председателят на Националното бюро за правна помощ.

11.3. Министърът на вътрешните работи:
1) чрез структурите по места осъществява контрол по спазване на законността и обществения ред в съответствие със законоустановените си правомощия;
2) за констатирани административни нарушения и престъпления, извършвани от лица, получили временна закрила, уведомява компетентните органи;
3) извършва планови проверки по сигнал в местата за настаняване;
4) съдейства на управителите на местата за настаняване за извеждането на лица с предоставена временна закрила, чието основание за настаняване е изтекло, отменено или отпаднало, както и при системни нарушения на реда в обекта или правата на други настанени в същия обект лица - по писмен сигнал от управителя на обекта за настаняване.

11.4.  Министърът на здравеопазването:
1) предоставя информация за реда за упражняване правото на достъп до здравеопазване, съгласно действащото законодателство; 
2) предоставя информация за правото на медицинска помощ и медицински услуги по чл. 81 и чл. 82 от Закона за здравето при условията и по реда за българските граждани чрез националната система за здравеопазване;
3) предоставя информация относно реда за провеждане на задължителните имунизации и реимунизации, съгласно Имунизационния календар на Република България; 
4) предоставя информация за здравните изисквания за прием в детски ясли, детски градини и училища в съответствие с действащото законодателство и съставя план за приоритетно провеждане на съответните за възрастта задължителни имунизации и реимунизации от регионалните здравни инспекции при липса на данни за проведени такива;
5) предоставя информация за противоепидемичните мерки при необходимост.

11.5.  Управителят на Националната здравноосигурителна каса:
1) предоставя информация за реда за упражняване на правото на медицинска помощ и медицински услуги по реда на Закона за здравното осигуряване;
2) предоставя информация за реда за осъществяване на избор на общопрактикуващ лекар (ОПЛ) и създава организация за оказване на необходимото съдействие от Районните здравноосигурителни каси в сътрудничество с Районните колегии на Българския лекарски съюз за своевременно осъществяване на избор на ОПЛ на лицата с временна закрила, които не са упражнили и имат затруднения свободно да упражнят това право.

11.6.  Министърът на образованието и науката:
а) провежда информационна кампания за приемане на деца и ученици в детските градини и училищата;
б) организира приемането и обучението и осъществява контрол върху записването на деца и ученици с предоставена временна закрила в детски градини и държавни и общински училища;
в) провежда допълнително обучение по български език на децата и учениците с предоставена временна закрила, записани в образователната система;
[bookmark: _Hlk159600013]г) осигурява при необходимост психологическа подкрепа на децата и учениците с предоставена временна закрила, записани в образователната система;
д) осигурява при необходимост допълнителна подкрепа за личностно развитие  на децата и учениците с предоставена временна закрила, включително ресурсно подпомагане на деца и ученици със специални образователни потребности;
е) осъществява квалификация на педагогически специалисти за придобиване на знания, умения и компетентности за работа с деца и ученици с предоставена временна закрила.

11.7.   Министърът на труда и социалната политика чрез: 
· Агенцията за социално подпомагане, респективно чрез териториалните й поделения – ДСП:
1) организира процеса по предоставяне на хуманитарна подкрепа (настаняване и храна);
2) осигурява достъп до социални услуги в съответствие с действащите нормативни актове;
3) осигурява достъп до социални помощи в съответствие с действащите нормативни актове;
4) осигурява достъп до програми и мерки за закрила на детето в съответствие с действащите нормативни актове.
· Агенцията по заетостта, чрез териториалните си поделения – ДБТ изготвя план за действие за всяко регистрирано безработно лице в нормативно определения в Правилника за прилагане на Закона за насърчаване на заетостта срок, който може да включва следните мерки: 
1) информация за обявени свободни работни места;
2) информация за програми и мерки за запазване и насърчаване на заетостта;
3) посредничество по информиране и наемане на работа;
4) психологическо подпомагане;
5) професионално ориентиране;
6) включване в обучение на възрастни;
7) включване в процедура за валидиране на професионални знания, умения и компетентности;
8) мотивиране за активно поведение на пазара на труда и включване в програми и мерки за заетост и обучение;
9) стипендия за обучение, средства за транспорт и квартира за времето на обучението;
10) стипендия, средства за транспорт и квартира за времето на процедурата за валидиране на професионални знания, умения и компетентности.
· Изпълнителна агенция „Главна инспекция по труда“ извършва проверки по постъпили сигнали във връзка с нарушени трудови права на украински граждани, получили временна закрила в България в рамките на своя бюджет.

11.8. Председателят на Държавната агенция за бежанците при Министерския съвет:
а) извършва регистрация и пререгистрация на лица с предоставена временна закрила;
б) извършва справки в Автоматизираната информационна система „Бежанци“; 

11.9.  Председателят на Държавна агенция „Национална сигурност“ идентифицира рискове за националната сигурност в процеса на интеграция на лица с временна закрила и осъществява аналитична и прогностична дейност в съответствие със закона.

11.10. Председателят на Държавна агенция за закрила на детето:
1) предоставя методическа подкрепа на органите за закрила на детето, както и наблюдава и контролира спазването на правата на децата с предоставена временна закрила на територията на страната;
2) координира работата по разработване на механизъм за взаимодействие между отговорните институции в работата им по случаи на непридружени и разделени малолетни и непълнолетни лица, получили временна закрила.

11.11. Министърът на туризма администрира, изпълнява и контролира реда за отчитане и изплащане на предоставената хуманитарна подкрепа на разселените лица от Украйна с предоставена временна закрила в Република България по настоящата  Програма (Приложение 5).

11.12. Областните управители подпомагат дейността по транспортиране до обектите за настаняване на лицата с временна закрила, които не са в състояние сами да организират преместването си, съгласно Националния план за действие при временна закрила в Република България. 

11.13. Националното бюро за правна помощ предприема мерки за допълнителна квалификация и обучение на адвокатите от регионалните центрове за правна помощ, както  и за осигуряване на допълнително финансиране на правната помощ, предоставяна за реализация на правата на лицата с временна закрила пред административните и съдебни органи в Република България.

ХII. УЧАСТИЕ НА МЕЖДУНАРОДНИ И НЕПРАВИТЕЛСТВЕНИ ОРГАНИЗАЦИИ.

Международните и неправителствени организации в съответствие с техния мандат, приложимите им политики и правила и в рамките на наличното им финансиране подпомагат интеграцията на лицата с предоставена временна закрила като:
а). осигуряват доброволци, медиатори, психолози, преводачи и други експерти за оказване на съдействие на лицата с предоставена временна закрила за насочване към ползване на услуги в обществото и за тяхната интеграция;
б). организират информационни събития и дейности за популяризиране на ползите от интеграцията;
в). изготвят насоки, наръчници, инструменти и добри практики в областта на интеграцията;
г). предоставят съдействие на компетентните органи и институции в рамките на своята дейност;
д). провеждат доброволчески инициативи и обучения за придобиване на знания, умения и компетентности за интеграция;
е). предоставят услуги в областта на личностната реализация и мотивация за интеграция;
ж). подпомагат териториалните органите на АСП по искане на съответния директор на ДСП за провеждане на обследването по т. 7.8;
и). предоставят директна материална и финансова подкрепа, в това число под формата на ваучъри, хуманитарни и санитарни пакети и други вид помощи като мярка на допълнително подпомагане за първоначалната интеграция с фокус върху уязвимите групи и категории лица.

ДОПЪЛНИТЕЛНИ РАЗПОРЕДБИ

XIII. ОБМЕН НА ИНФОРМАЦИЯ

За целите на Програмата, държавните органи си оказват съдействие и си предоставят информация, необходима за изпълнението ѝ. Държавните органи сътрудничат с международните и неправителствени организации, като предоставят и получават информация по изпълнението на Програмата. 

XIV. ОТЧЕТНОСТ И КОНТРОЛ

14.1. Планът за изпълнение на интеграционни мерки, насочени към разселените лица от Украйна с предоставена временна закрила в Република България, се отчита на всеки 3 месеца пред ръководителя на НОЩ.

14.2. Ръководителят на НОЩ осъществява цялостен контрол по изпълнението на Програмата и на Плана за изпълнение на интеграционни мерки.

14.3. Изпълнителният директор на АСП осъществява контрол на процедурата по преценка за принадлежност към рискова група и предоставяне на хуманитарна подкрепа.

14.4. Министърът на туризма осъществява контрол по изпълнението на предоставената хуманитарна подкрепа в частта настаняване, подслон и храна.

14.5. Изпълнителният директор на Агенцията за държавен финансов контрол осъществяваа финансовия контрол по законосъобразното разходване на средствата за хуманитарна подкрепа.




ЗАКЛЮЧИТЕЛНА РАЗПОРЕДБА

Настоящата програма влиза в сила на 1 април 2024 г. и отменя Програмата за хуманитарно подпомагане на разселени лица от Украйна с предоставена временна закрила в Република България, приета с Решение № 317 на Министерския съвет от 2022г., изменена и допълнена с Решение № 535, 665, 856, 909, 963 и 1038 на от 2022г. и с Решения №141, 212, 323, 454 и 660 и 939 на Министерския съвет от 2023г.

ПРИЛОЖЕНИЯ: 

Приложение 1: Заявление;


Приложение 2: Формуляр за идентификация и оценка на нуждите;


Приложение 3: Направление за индивидуална хуманитарна подкрепа;


Приложение 4: Настанителна бележка;


Приложение 5: Ред за отчитане и разплащане на предоставената хуманитарна помощ по Програма за хуманитарна подкрепа и интеграция на разселени лица от  Украйна с предоставена временна закрила в Република България;


Приложение 6: План за изпълнение на интеграционни мерки, насочени към разселените лица от Украйна с предоставена временна закрила в Република България.

